'n Koffie-enema is die prosedure waarmee koffie deur die anus gespuit word om die rektum en dikderm te reinig. Daar is geen mediese of ander wetenskaplike bewyse van 'n positiewe uitwerking van 'n koffie-enema nie. Die proses kan lei tot bloedvergiftiging, erge elektrolietwanbalans, kolitis, proktokolitis, interne brandwonde, rektale perforasie en selfs breinabsesse of hartversaking. Die idee van kolonreiniging dateer van die tydperk van die antieke Egiptenare en die idee om koffie vir 'n enema te gebruik is nie nuut nie. Dit is in 1917 ontwikkel en verskyn tot 1972 in die Merck-handboek. In 1920 het Duitse wetenskaplikes die effek van kafeïen op die galbuise en dunderm ondersoek. Max Gerson het voorgestel dat koffie-enemas 'n positiewe uitwerking op die spysverteringstelsel het. Gerson het gesê dit het positiewe ontgiftingseffekte wat bydra tot die herstel van sy pasiënte. Hy het beweer dat, in teenstelling met soutenemas, koffie in die enema deur die gladdespier van die dunderm en die lewer beweeg. Dit, het hy gesê, stimuleer die outonome senustelsel op dieselfde manier as wanneer kafeïen per mond ingeneem en die vrystelling van gal in die lewer geaktiveer word.